Diari Oficial de la Generalitat Valenciana


Sumari del DOGV 5786, del 17-06-2008 (2008/7046)

RESOLUCIÓ de 25 d'abril de 2008, de la presidenta de l'Institut Valencià de Cinematografia Ricardo Muñoz Suay, per la qual es convoca un concurs públic per a la concessió d'ajudes al desplegament de projectes de llargmetratges de ficció, animació i documentals a la Comunitat Valenciana durant l'any 2008.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5786

Data del DOGV
:   17-06-2008

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2008/7046


Data del document
:   25-04-2008

Organisme emissor
:   Institut Valencià de Cinematografia Ricardo Muñoz Suay

Tipus de document
:   Resolució

Anàlisi jurídica

 Descriptors 

:   * Instituto Valencià de L'Audiovisual i de la Cinematografia Ricardo Muñoz Suay
    * ajuda pública
    * producció audiovisual
    * suport econòmic

RESOLUCIÓ de 25 d'abril de 2008, de la presidenta de l'Institut Valencià de Cinematografia Ricardo Muñoz Suay, per la qual es convoca un concurs públic per a la concessió d'ajudes al desplegament de projectes de llargmetratges de ficció, animació i documentals a la Comunitat Valenciana durant l'any 2008. [2008/7046]
Amb el propòsit d'impulsar la creació d'obres audiovisuals a la Comunitat Valenciana, l'Institut Valencià de Cinematografia Ricardo Muñoz Suay establix entre els seus objectius principals el suport al sector audiovisual valencià a través de la concessió d'ajudes al desplegament i la preparació de projectes de llargmetratges de ficció, animació i documentals. Per tot això i d'acord amb el article 49 de la Llei Orgànica 1/2006, de 10 d'abril, de reforma de la Llei Orgànica 5/1982, d'1 de juliol, per la qual s'aprova l'Estatut d'Autonomia de la Comunitat Valenciana, i amb la Llei 15/2007, de 27 de desembre de 2007, de pressupostos de la Generalitat per a l'exercici de 2008 (DOCV núm. 5670, de fecha 31 de diciembre de 2007), fent ús de les facultats que em conferix la Llei 5/1998, de 18 de juny, de creació de l'Institut Valencià de Cinematografia Ricardo Muñoz Suay, i atenent el que disposa la Llei 38/2003, de 17 de novembre, general de subvencions, i la Llei 1/2006, de 19 d'abril, de la Generalitat, del sector audiovisual, resolc:
Primer
Es convoca un concurs públic per a la concessió d'ajudes al desplegament de projectes de llargmetratges de ficció, animació i documentals a la Comunitat Valenciana, i s'aproven les bases i els annexos pels quals es regixen estes ajudes.
Segon
L'import global màxim de les ajudes és de 120.000 euros, que s'abonaran a càrrec de la línia SE000108 del capítol IV del pressupost de l'any 2008 de l'Institut Valencià de Cinematografia Ricardo Muñoz Suay.
DISPOSICIÓN ADICIONAL
Única
En compliment del que disposa l'article 3.4 del Decret 147/2007, de 7 de setembre, del Consell, la present convocatòria d'ajudes no necessita ser notificada a la Comissió Europea, ja que no complix tots els requisits de l'article 87.1 del Tractat de la CE, perquè les ajudes s'acullen al règim de minimis i pel seu import no suposen un falsejament de la competència que afecte els intercanvis comercials entre estats membres. Esta resolució no pot aplicar-se a les empreses que operen en els sectors determinats en el punt 1 de l'article 1 del Reglament 1998/2005 de la Comissió, de 15 de desembre de 2006. L'ajuda total concedida a qualsevol empresa per este concepte de minimis no podrà excedir els 200.000 euros en un període de tres exercicis fiscals. El centre gestor ha de comprovar que no se supera el límit mencionat en l'apartat anterior.
DISPOSICIÓ FINAL
Única
La present resolució produirà efectes a partir de l'endemà de la publicació en el Diari Oficial de la Comunitat Valenciana.
De conformitat amb el que establixen els articles 107, 116 i 117 de la Llei 30/1992, de règim jurídic de les administracions públiques i del procediment administratiu comú, i els articles 10, 14 i 46 de la Llei 29/1998, reguladora de la jurisdicció contenciosa administrativa, contra el present acte, que posa fi a la via administrativa, es pot interposar potestativament recurs de reposició o plantejar directament recurs contenciós administratiu, en els terminis i davant dels òrgans que s'indiquen a continuació:
a) El recurs de reposició ha d'interposar-se davant de la presidenta de l'Institut Valencià de Cinematografia Ricardo Muñoz Suay en el termini d'un mes a comptar des de l'endemà de la publicació de la present resolució.
b) El recurs contenciós administratiu ha de plantejar-se davant del Tribunal Superior de Justícia de la Comunitat Valenciana en el termini dos mesos comptats a partir de l'endemà de la publicació de la present resolució.
València, 25 d'abril de 2008.- La presidenta de l'Institut Valencià de Cinematografia Ricardo Muñoz Suay: Trinidad María Miró Mira.
ANNEX I
Bases reguladores de la convocatòria pública per a l'adjudicació d'ajudes al desplegament de projectes de llargmetratges, destinats a les sales d'exhibició cinematogràfica, de ficció, animació i documentals a la Comunitat Valenciana durant l'any 2008.
1. Objecte i característiques
Estes ajudes tenen com a objecte donar suport a la preparació de projectes de llargmetratges, destinats a les sales d'exhibició cinematogràfica, de ficció, animació i documentals, siga a partir d'una idea original o d'una adaptació. S'entén per desplegament de projecte l'elaboració d'un guió i el conjunt d'operacions que precedixen el rodatge d'una producció audiovisual.
Es concediran un màxim de cinc ajudes de 24.000 euros cada una; l'import correspondrà en una proporció del 50% a l'autor del guió i l'altre 50% a l'empresa productora associada que desitge realitzar el desplegament d'un projecte de llargmetratge. No es concedirà més d'una ajuda per sol·licitant.
2. Consideració d'ajuda de minimis
Les ajudes concedides a través d'esta orde s'acullen al règim de minimis establit en el Reglament (CE) núm. 1998/2006 de la Comissió, de 15 de desembre de 2006 (DOUE número L 379, de 28.12.2006), relatiu a l'aplicació dels articles 87 i 88 del Tractat a les ajudes de minimis.
En cap cas estes ajudes podran superar l'import màxim total per beneficiari de 200.000 euros durant un període de tres exercicis fiscals, ni individualment ni com a resultat de l'acumulació amb altres ajudes de minimis concedides al mateix beneficiari, d'acord amb el Reglament (CE) núm. 1998/2006 de la Comissió.
Sense perjuí del que s'ha dit, serà possible l'acumulació d'un altre tipus d'ajudes per a la mateixa acció subvencionada, excepte si l'acumulació conduïx a una intensitat de l'ajuda superior a l'establida per a les circumstàncies concretes de cada cas en un reglament d'exempció per categories o en una decisió adoptada per la Comissió.
A l'efecte del control de les ajudes concedides a l'empara del reglament de minimis, l'IVAC haurà de mantindre un registre detallat d'esta i de totes les subvencions que s'acullen a la regla de minimis.
3. Beneficiaris
3.1. Dins dels límits pressupostaris i d'acord amb les condicions i criteris que s'establixen en estes bases, poden obtindre estes ajudes les empreses de producció associades temporalment amb autors amb residència administrativa a la Comunitat Valenciana per a desplegar un projecte de llargmetratge. Les empreses productores han de figurar inscrites en el Registre Administratiu d'Empreses Audiovisuals de la Comunitat Valenciana, amb les dades actualitzades, abans que acabe el termini de presentació de sol·licituds.
3.2. Els projectes sol·licitants hauran de complir els requisits per a poder obtindre la consideració d'obres audiovisuals i cinematogràfiques valencianes d'acord amb l'article 10 de la Llei 1/2006, de 19 d'abril, de la Generalitat, del sector audiovisual. Seran desestimats els projectes que no complisquen les condicions per a obtindre la consideració d'obres audiovisuals i cinematogràfiques valencianes, les quals hauran de ser acreditades pel sol·licitant en el projecte. Els projectes beneficiaris hauran de sol·licitar i obtindre, una vegada realitzats, el certificat o títol d'obra audiovisual i cinematogràfica valenciana. En el cas de no fer-ho, es revocaran les ajudes concedides.
4. Sol·licituds
4.1. El termini de presentació de sol·licituds serà d'un mes a partir de l'endemà de la publicació de la resolució en el Diari Oficial de la Comunitat Valenciana.
4.2. Les sol·licituds s'han de formalitzar en el model d'instància (annex II), que es troba disponible en la pàgina web de l'IVAC (www.ivac-lafilmoteca.es) i a les dependències administratives de l'IVAC, i s'han d'acompanyar de la documentació següent:
a) Fotocòpia del DNI i certificat d'empadronament de l'autor del guió.
b) Declaració responsable de l'administrador de l'empresa productora en què se certifique que la documentació que s'indica a continuació es troba depositada en l'expedient corresponent a l'empresa del Registre Administratiu d'Empreses Audiovisuals de la Comunitat Valenciana, així com la seua vigència i que les dades contingudes en l'esmentat expedient no han patit cap variació:
- Fotocòpia del DNI de la persona que actue com a representant de l'empresa, així com el document acreditatiu d'estar facultat per a exercir la representació, d'acord amb l'article 32 de la Llei 30/1992, de règim jurídic de les administracions públiques i del procediment administratiu comú, i el CIF de l'empresa.
c) Còpia original del contracte entre l'autor del guió i l'empresa productora, en què es reflectisca l'associació temporal de les dos parts i el compromís de l'autor a cedir els drets sobre el guió acabat a la productora per a la realització de la pel·lícula.
d) En el cas que el guió del projecte es base en una obra literària preexistent, ha de presentar-se un acord entre la productora i l'autor o autors de l'obra en què s'establisquen les condicions de l'opció i del futur contracte de cessió de drets; o, en el cas que el contracte definitiu ja estiga firmat, una còpia original del contracte.
e) Declaració que acredite el compromís de l'empresa productora de la realització d'una producció basada en el guió del projecte desenvolupat. Declaració de que el projecte encara no ha sigut desenvolupat, subscrita per l'autor i l'empresa productora.
f) Declaració de les subvencions, ajudes, ingressos o recursos sol·licitats, percebuts o concedits i per percebre d'altres administracions o institucions públiques i privades per a la mateixa finalitat, amb la justificació documental de l'import.
g) Declaració responsable de no incórrer en cap de les prohibicions per a obtindre la condició de beneficiari especificades en el punt 2 de l'article 13 de la Llei 38/2003, de 17 de novembre, general de subvencions, segons el model que s'inclou com a annex III d'esta convocatòria.
h) Dades bancàries, número de compte, agència i nom de l'entitat on els sol·licitants desitgen rebre l'ajuda en el cas que els siga concedida. És necessari que els titulars dels comptes siguen l'empresa i l'autor sol·licitants de la subvenció (annex II).
i) Sis exemplars del projecte amb la documentació següent:
- Sinopsi argumental, amb un màxim de cinc folis a doble espai, i un tractament cinematogràfic del projecte d'un mínim de quinze folis i un màxim de quaranta.
- Memòria explicativa del projecte d'escriptura, subscrita per l'autor del guió i la productora, en què s'incloga el pla financer, el disseny de producció, el desplegament del projecte i el plantejament econòmic, que en demostren la viabilitat.
- Historial de l'empresa productora i de les persones que tinguen la condició de productor executiu, guionista i director.
- Pressupost previst per a la preparació del projecte.
- Qualsevol altra dada o document relacionat amb el projecte objecte de la sol·licitud que els interessats consideren convenient aportar.
Dels sis exemplars, un s'ha de presentar en suport paper i els altres cinc en suport CD-ROM o DVD. Els documents podran presentar-se en format PDF protegit (amb la possibilitat d'imprimir el document). Les imatges podran presentar-se en format JPG. Els vídeos podran presentar-se en format Windows Media Video (WMV). Els àudios podran presentar-se en format Windows Media Audio (WMA).
Si en els CD-ROM o DVD faltara alguna documentació de la requerida en el punt 4.2.i, es consideraria com no presentada i no es tindria en compte per a la valoració. En la mateixa situació es trobaran els CD-ROM o DVD que continguen alguna informació que no siga accessible per als membres de la comissió.
j) Declaració responsable de complir la normativa sobre integració laboral de persones amb discapacitat, o l'exempció de la dita obligació, d'acord amb el que disposa l'article 7 de la Llei 11/2003, de 10 d'abril, de la Generalitat, sobre l'estatut de les persones amb discapacitat (DOGV número 4.479, de 11.04.2003), i el Decret 279/2004, de 17 de desembre, del Consell de la Generalitat, pel qual es regulen mesures en els procediments de contractació administrativa i de concessió de subvencions per al foment de l'ocupació de les persones amb discapacitat (annex 7).
k) Informe detallat de l'empresa que acredite que el projecte complix les condicions per a obtindre la condició d'obra audiovisual i cinematogràfica valenciana d'acord amb l'article 10.2 de la Llei 1/2006, de 19 d'abril, de la Generalitat, del sector audiovisual.
l) Per a assegurar el compliment de les condicions establides en la base segona, els sol·licitants hauran de presentar una declaració de totes les ajudes públiques obtingudes o sol·licitades per als mateixos costos subvencionables, i de les ajudes de minimis rebudes durant els dos exercicis fiscals anteriors i durant l'exercici fiscal en curs, segons el model que figura en l'annex 8.
4.3. Tota la documentació requerida i la sol·licitud han de dirigir-se a l'IVAC i presentar-se en el seu registre o poden ser enviades per qualsevol dels mitjans establits en l'article 38.4 de la Llei 30/1992, de 26 de novembre, de règim jurídic de les administracions públiques i del procediment administratiu comú. Amb la finalitat de facilitar la gestió administrativa, en el cas de presentar la documentació en un registre diferent del de l'IVAC, podrà comunicar-se l'endemà per fax, telegrama o correu electrònic (ivac-lafilmoteca\_qpg@uoz.jz) a l'Institut.
4.4. Si la sol·licitud no inclou totes les dades exigides o hi falta alguna documentació especificada en els punts a, b, c, d, e, f, g, h, j, k i l de la base 4.2, s'instarà l'interessat perquè en el termini de deu dies corregisca estos defectes, amb l'advertència que en el cas de no fer-ho es considerarà que ha desistit de la petició, segons que disposa l'article 71.1 de la Llei 30/1992, de 26 de novembre. La documentació prevista en la base 4.2.i ha de presentar-se inexcusablement fins a la finalització del termini per a presentar sol·licituds, i en el cas de no fer-ho es considerarà que s'ha desistit de la petició.
4.5. L'Institut Valencià de Cinematografia és l'òrgan competent per a l'ordenació i la instrucció del procediment de concessió de les ajudes.
4.6. D'acord amb l'article 22.4 del Reial Decret 887/2006, de 21 de juliol, pel qual s'aprova el reglament de la Llei 38/2003, de 17 de novembre, general de subvencions, la presentació de la sol·licitud de subvenció comporta l'autorització del sol·licitant perquè l'IVAC puga obtindre de forma directa l'acreditació de les circumstàncies previstes en els articles 18 i 19 del mateix Decret a través de certificats telemàtics.
5. Avaluació dels projectes i resolució de les sol·licituds
5.1. Per a l'avaluació dels projectes presentats pels sol·licitants, s'haurà de constituir una comissió avaluadora nomenada pel vicepresident de l'Institut Valencià de Cinematografia Ricardo Muñoz Suay i de la qual hauran de formar part:
- President: el vicepresident de l'Institut Valencià de Cinematografia Ricardo Muñoz Suay o persona en qui delegue.
- Vicepresident: el director de l'Institut Valencià de Cinematografia Ricardo Muñoz Suay.
- Secretari: una persona al servici de l'IVAC nomenada pel vicepresident de l'Institut Valencià de Cinematografia Ricardo Muñoz Suay.
- Vocals: un representant de l'administració, un altre proposat per la Direcció General de RTVV, dos professionals independents de reconegut prestigi professional en els distints sectors de l'audiovisual.
5.2. Els criteris que es tindran en compte per a la valoració dels projectes presentats seran:
- Interés temàtic i argumental i qualitat del projecte (fins un màxim de 4 punts).
- Coherència entre el guió i el disseny de producció, així com la viabilitat del finançament i de l'execució del projecte (fins un màxim de 4 punts).
- Historial de l'empresa productora, del guionista, del productor executiu i del director (fins un màxim de 2 punts).
5.3. Vist l'informe de la comissió avaluadora, el director de l'IVAC formularà la proposta de resolució provisional, que serà exposada en el tauler d'anuncis de l'IVAC i en la pàgina web www.ivac-lafilmoteca.es. Passats deu dies, el vicepresident de l'IVAC elevarà la proposta de resolució definitiva a la presidenta de l'IVAC, que resoldrà l'adjudicació de les ajudes. La resolució haurà de ser dictada i publicada en el termini màxim de sis mesos a partir de la data de publicació de la convocatòria. En el cas que la convocatòria no siga resolta en el termini establit anteriorment, es consideraran desestimades totes les sol·licituds. La resolució d'adjudicació de les ajudes serà publicada en el Diari Oficial de la Comunitat Valenciana, d'acord amb l'article 18 de la Llei general de subvencions.
5.4. Abans de dictar la proposta de resolució, els beneficiaris -empreses i autors- disposaran d'un termini de deu dies per a presentar la certificació positiva d'estar al corrent en les seues obligacions tributàries i amb la Seguretat Social, conforme als articles 22 i 23 del Reial Decret 887/2006, de 21 de juliol, pel qual s'aprova el reglament de la Llei 38/2003, General de Subvencions. En el cas que esta documentació no siga presentada, la comissió avaluadora haurà de redactar un nou informe en què excloga els sol·licitants que no hagen complit dins del termini fixat l'obligació d'acreditar el compliment de les obligacions tributàries i amb la Seguretat Social establit en l'article 14.1.e de la Llei general de subvencions.
5.5. Una volta concedida la subvenció, els beneficiaris hauran de manifestar-ne l'acceptació (annex IV) per escrit en un termini no superior a deu dies comptats a partir de la publicació en el Diari Oficial de la Comunitat Valenciana de la concessió de l'ajuda. Una vegada transcorregut eixe termini sense rebre l'acceptació expressa, es considerarà que el beneficiari ha perdut el dret a la subvenció concedida. És imprescindible l'acceptació d'ambdós beneficiaris de l'ajuda, l'empresa de producció i l'autor del guió.
5.6. Preferència en la concessió de les ajudes
S'ha de complir el que disposa l'article 8 de la Llei 11/2003 de 10 d'abril, de la Generalitat, sobre l'estatut de les persones amb discapacitat, i l'article 6 del Decret 279/2004, de 17 de desembre, del Consell de la Generalitat, pel qual es regulen mesures en els procediments de contractació administrativa i de concessió de subvencions per al foment de l'ocupació de les persones amb discapacitat.
6. Obligacions dels beneficiaris (annex VI)
Són obligacions dels beneficiaris:
6.1. Presentar finalitzats els projectes subvencionats fins al 30 de novembre de 2008, data límit per a entregar en el Registre General de l'Institut Valencià de Cinematografia Ricardo Muñoz Suay sis còpies del projecte, una de les quals mecanografiada i enquadernada, i les altres cinc en suport CD-ROM o DVD, que hauran de sotmetre's al vistiplau de la comissió avaluadora, que en el seu dia va emetre un informe favorable sobre el projecte, el qual serà imprescindible per al pagament de l'ajuda.
Els projectes han de contindre com a mínim la documentació següent:
a) Versió definitiva del guió.
b) Equip artístic i tècnic; s'han d'adjuntar cartes d'interés o còpies dels contractes dels actors i dels càrrecs tècnics principals en què es comprometen a participar amb la productora en el projecte.
c) Pressupost, pla de treball, pla de finançament i pla d'explotació de la producció.
d) Cartes d'interés o contractes de coproducció, de venda de drets d'emissió, distribució o explotació.
e) Còpia original del contracte que acredite l'empresa productora com a posseïdora de la cessió de drets sobre el guió per part del guionista, i en el cas de tractar-se d'una obra literària preexistent, cal acreditar també l'opció de compra o cessió dels drets a través d'una còpia original del contracte.
f) Tota la documentació que l'empresa productora considere convenient i que forme part de la fase de desplegament del projecte (localitzacions, guió il·lustrat, etc.)
6.2. L'empresa productora haurà d'acreditar la realització de la pel·lícula en el termini màxim de tres anys des de la publicació en el Diari Oficial de la Comunitat Valenciana de la concessió de l'ajuda. L'empresa productora haurà de presentar un aval bancari per un import de 12.000 euros, el qual es depositarà a la conselleria d'Economia, Hisenda i Ocupació, a favor de l'IVAC i per un temps indefinit. L'aval serà tornat una vegada siga acreditada la realització de la pel·lícula en el termini màxim de tres anys des de la publicació en el Diari Oficial de la Comunitat Valenciana de la concessió de l'ajuda.
6.3. L'empresa productora haurà de presentar, fins al 30 de novembre de 2008, l'original o una fotocòpia compulsada de factures o justificants de despesa del desplegament de la producció el total dels quals siga igual o superior a l'ajuda concedida, i una declaració de les activitats realitzades que han sigut finançades amb la subvenció i del seu cost, amb el desglossament de cada una de les despeses produïdes.
6.4. L'empresa productora haurà de presentar, fins al 30 de novembre de 2008, una declaració actualitzada sobre subvencions sol·licitades, percebudes o concedides i per percebre d'altres administracions o institucions públiques o privades per a la mateixa finalitat, amb la justificació documental de l'import.
6.5. L'empresa productora haurà de presentar, fins al 30 de novembre de 2008, una autorització a la Generalitat per a la utilització de la producció en les activitats relacionades amb la política de promoció de l'audiovisual valencià, que haurà d'omplir-se d'acord amb l'annex V d'estes bases.
6.6. En el cas de realització de la pel·lícula i de difusió del projecte subvencionat, caldrà fer constar en els títols de crèdit i en la publicitat i propaganda el patrocini de la Generalitat i de l'IVAC per a la realització del projecte, incorporant-hi el logotip que es facilitarà en l'IVAC.
6.7. És d'aplicació el règim sancionador establit en el títol IV de la Llei 38/2003, general de subvencions.
6.8. El fet que es done qualsevol dels supòsits previstos en els articles 36 i 37 de la Llei general de subvencions, així com l'incompliment de les obligacions establides en les bases d'esta convocatòria, seran causa de revocació de la subvenció i obligaran, si és procedent, a la devolució de les quantitats percebudes. Qualsevol alteració unilateral, per part del beneficiari, de les condicions tingudes en compte per a la concessió de l'ajuda podrà donar lloc a la modificació, o anul·lació, si és procedent, de la resolució de la concessió, després de consultar la comissió avaluadora corresponent.
7. Justificació i pagament de les ajudes
7.1. La tramitació del pagament d'estes ajudes començarà amb la justificació prèvia per part dels beneficiaris del compliment de les obligacions establides en el punt 6 d'este annex i amb la presentació dels corresponents justificants de despeses per un import mínim igual al de la quantitat subvencionada, o de qualsevol altre document amb validesa jurídica que permeta acreditar el compliment de l'objecte de la subvenció, datats el 2008. S'admetran fotocòpies compulsades o confrontades per un funcionari habilitat a l'efecte. Estos justificants hauran d'aportar-se fins al 30 de novembre de 2008 a l'Institut Valencià de Cinematografia Ricardo Muñoz Suay. A partir d'eixe dia el crèdit quedarà anul·lat i es perdrà el dret a cobrar l'ajuda concedida.
7.2. Es podrà anticipar el cobrament de fins al 40% de la quantitat subvencionada a càrrec del pressupost de 2008 amb la presentació prèvia d'un aval bancari o d'una assegurança de caució per este import, el qual es depositarà a la conselleria d'Economia, Hisenda i Ocupació a favor de l'Institut Valencià de Cinematografia. L'aval serà tornat una vegada es presente la documentació justificativa i es complisquen les altres obligacions establides.
7.3. La subvenció corresponent a l'empresa productora (12.000 euros) haurà de tornar-se a l'Institut Valencià de Cinematografia Ricardo Muñoz Suay en el cas que el projecte subvencionat no es realitze en el termini de tres anys des de la publicació en el Diari Oficial de la Comunitat Valenciana de la concessió de l'ajuda. La realització de la producció haurà de ser acreditada per l'empresa productora beneficiària de l'ajuda presentant el corresponent certificat d'obra audiovisual valenciana i una còpia en DVD de la pel·lícula.
7.4. Els crèdits pressupostaris afectes a esta convocatòria i disposats i no pagats per falta de justificació o perquè la justificació és insuficient o incorrecta, podran ser anul·lats en concloure l'exercici, i el beneficiari perdrà el dret a percebre la subvenció assignada.
7.5. La comissió avaluadora haurà de donar el vistiplau als projectes finalitzats i entregats fins al 30 de novembre de 2008. En el cas que la comissió avaluadora no donara el vistiplau al projecte presentat, es revocaria l'ajuda concedida mitjançant una resolució.
7.6. El pagament de la subvenció concedida es farà efectiu una vegada el beneficiari aporte la documentació requerida en la base 6 d'este annex i es complisca el requisit de la base 7.5.
8. Incompatibilitats. Casos exclosos
8.1 L'obtenció d'estes ajudes és incompatible amb el gaudi simultani de qualsevol altra ajuda, siga d'entitat pública o privada, per al mateix treball; l'incompliment d'esta obligació per part del beneficiari donarà lloc al reintegrament de les quantitats percebudes i a l'exigència de l'interés de demora des del moment del pagament de la subvenció.
8.2. Estes ajudes són incompatibles amb les ajudes per a la creació de guions de llargmetratges cinematogràfics convocades per l'IVAC.
9. Documentació
La documentació presentada sobre el projecte serà propietat de l'IVAC. Després de la publicació de la resolució d'adjudicació de les ajudes, l'IVAC procedirà a la destrucció dels exemplars de la documentació presentada, llevat d'un exemplar, que es guardarà en l'arxiu de l'IVAC.